Breytingar á veiðifyrirkomulagi í Elliðaánum 2020 Kæri félagi í Stangaveiðifélagi Reykjavíkur Nýverið voru niðurstöður rannsóknar á laxastofni Elliðaánna kynntar fyrir stjórn SVFR . Fiskifræðingar Hafrannsóknarstofnunar rannsökuðu vöxt og viðgang stofnsins , þróun yfir áratuga langt tímabil , fjölda gönguseiða , veiðihlutfall o.fl . Ástæða þess að ráðist var í rannsóknina voru hugmyndir um að gangsetja gömlu rafstöðina í Dalnum , sem gæti haft áhrif á vatnafar og þar með lífríkið í ánum . Niðurstöður vísindamannanna kalla á aðgerðir sem hafa það að markmiði að vernda laxastofn Elliðaánna enn frekar . Hrygningarstofn Elliðaánna hefur farið minnkandi og langoftast verið undir undir meðaltali frá því 1990 . Engin teikn eru á lofti um að sú þróun breytist nema gripið sé til aðgerða . Elliðaárnar eru frjósamar ár og það þarf stóran hrygningarstofn til þess að nýta framleiðslugetu ánna á hverjum tíma . Minnkandi fjöldi gönguseiða og lækkandi endurheimtur þýða því minni göngu og minni veiði . Staðreyndin er einfaldlega sú að hrygningarstofninn hefur verið of lítill að hausti til að unnt hafi verið að byggja upp stofninn og snúa við þessari óheillaþróun . Engin einföld skýring er á þessari þróun en ljóst má vera að þar spila líkast til margir þættir saman . Meðal þeirra skýringa sem nefndar hafa verið eru að umferð hafi aukist við árnar , byggð hefur færst nær ánum , mannvirkjum á ársvæðinu hefur fjölgað og enn mætti tína til skipulagsmál og ljósmengun . Sumir telja aukinni umferð við árnar um að kenna , þróun byggðar , rennslisbreytingar vegna virkjunar , vatnstöku , landfyllingar , skipulagsmál , ljósmengun svo fátt eitt sé nefnt . Aðrir benda á hrunið sem varð í ánni þegar kýlaveiki kom upp í henni um miðjan 10. áratug síðustu aldar , enda sýna gögn að stofninn hefur ekki náð sér á strik eftir það áfall . Þess fyrir utan eru það ýmis umhverfisskilyrði sem hafa þar einnig áhrif , eins og vatnshiti og lífsskilyrði í sjó . Þá verður ekki litið framhjá því , að veiðihlutfallið í ánum hefur farið hækkandi og mikill meirihluti veiddra laxa hefur verið drepinn . Slíkt skiptir því meira máli sem stofninn er minni . Hlutfall slepptra laxa í Elliðaánum hefur auk þess verið lægri en gerist í flestum laxveiðiám á síðustu árum . Elliðaárnar hafa verið heimavöllur Stangaveiðifélags Reykjavíkur frá stofnun þess . Félagið var m.a. stofnað í þeim tilgangi til að standa vörð um árnar , vernda og tryggja viðgang fiskstofna í þeim . Markmið SVFR var sannarlega líka að efla hróður stangaveiðinnar , hvetja til hófsemi í veiði og stuðla að því að veiðimenn virði settar veiðireglur og umgangist náttúruna af virðingu og tillitssemi . Það höfum við gert með stolti í 80 ár . Með hliðsjón af framangreindu má vera ljóst að SVFR getur ekki setið hjá þegar hætta steðjar að hinum einstaka laxastofni Elliðaánna . Það er ljóst að SVFR hefur ekki stjórn á mikilvægum áhrifaþáttum að þessu tilliti , hvorki umferð um Dalinn , skipulagsmálum né náttúrulegum sveiflum og áföllum í lífríkinu . Hins vegar getur SVFR lagt sitt af mörkum með því að minnka veiðiálagið í ánum og það hefur stjórn félagsins ákveðið að gera . Veiðifyrirkomulagi í Elliðaánum verður því breytt , frá og með næsta sumri . Það er stór ákvörðun að breyta hátt í aldargamalli veiðihefð og því hefur sú ákvörðun verið tekinn af vel ígrunduðu máli , þar sem stjórnin naut liðsinnis árnefndar Elliðaánna , vísindamanna og ráðfærði sig við fulltrúaráð félagsins . Með hliðsjón af núverandi stöðu laxastofns Elliðaánna og þeim vísindalegu ráðleggingum sem stjórn félagsins hefur aflað hefur verið tekin sú ákvörðun að sleppa skuli öllum veiddum laxi . Frá og með næsta sumri verður því einungis heimilt að veiða á flugu í Elliðaánum og öllum fiski skal sleppt . Með því sýnir félagið ábyrgð og stendur með náttúrunni , á 80 ára afmæli félagsins . Stjórn félagsins er samstíga í þessu mikilvæga máli , er sannfærð um nauðsyn þessarar ákvörðunar og lítur svo á , að með henni fái Elliðaárnar sjálfar sig í afmælisgjöf . Margir munu fagna þessari breytingu , en aðrir telja of langt gengið . Róttækar breytingar kalla eðli málsins samkvæmt á viðbrögð þar sem skoðanir eru skiptar . Hins vegar er þessi ákvörðun tekin með hagsmuni ánna í huga sem og framtíðarhagsmuni félagsins . Við viljum stuðla að því að komandi kynslóðir fá ennfremur að upplifa þá einstöku upplifun sem það er að veiða á bökkum Elliðaánna . Stjórn félagsins treystir því að félagsmenn sýni þessari ákvörðun skilning og standi saman að því að vernda heimavöll félagsins . Megi laxinn í Elliðaánum lifa ! Stjórn Stangaveiðifélags Reykjavíkur , Jón Þór Ólason Rögnvaldur Örn Jónsson Ágústa Katrín Guðmundsdóttir Hrannar Pétursson Hörður Birgir Hafsteinsson Ólafur Finnbogason Ragnheiður Thorsteinsson Til áréttingar hefur SVFR tekið saman nokkrar spurningar og svör , sem kunna að brenna á félagsmönnum . Hafir þú spurningar þá vinsamlega sendu þær á [ email protected ] og við gerum okkar besta við að veita svör . Hefði ekki mátt grípa til mildari aðgerða ? Með hliðsjón af samráði okkar við okkar færustu vísindamenn má ljóst vera að raunveruleg hætta hafi verið til staðar að Elliðaánum hafi hnignað enn frekar . Félagið skoðaði ýmsar útfærslur en taldi þær ekki líklegar til árangurs . Minnkun á kvóta úr 2 löxum á stangarvakt í 1 hefði t.d. engu breytt , þar sem meðalveiði á stangarvakt hefur verið undir 1 laxi undanfarin ár og var 0,6 laxar á stöng síðastliðið sumar . Minnkun maðkasvæðis eða maðkveiðitíma hefði heldur ekki dugað , því staða stofnsins er orðin of veik . Að mati vísindamanna þarf 1.000 hrygnur að hausti í ánum til að nýta framleiðslugetu ánna á hverjum tíma , sem er langt umfram raunfjölda undanfarin ár . Eiga maðkveiðimenn samleið með SVFR ? Allir veiðimenn eiga samleið með SVFR , svo fremi sem þeir sýna ábyrgð og umgangast náttúruna af virðingu . Margir maðkveiðimenn hafa stundað Elliðaárnar og sótt sér fisk í soðið , t.d. í Sjávarfossi . Þeim stendur að sjálfsögðu til boða að veiða á flugu í ánum og njóta leiðsagnar okkar bestu manna ef þeir kjósa , en einnig býðst félagsmönnum maðkveiði í Gljúfurá , Korpu og Leirvogsá , sem er komin í umsjá SVFR að nýju . Verður áfram efnt til barna - og unglingadaga við Elliðáárnar ? Svo sannarlega , enda er barna - og unglingastarf félagsins afar mikilvægt í starfsemi félagsins . Á barnadögum á liðnu sumri var stór hluti ( og líklega meirihluti ) barnanna eingöngu að veiða á flugu . Sum voru að kasta flugu í fyrsta sinn , en virtust hafa tæknina í blóðinu . SVFR mun því áfram leggja rækt við barna - og unglingastarfið , efla það enn frekar og taka þannig þátt í því að ala upp fluguveiðimenn framtíðarinnar .